**FORMANDSBERETNING DSHK GENERALFORSAMLING 25. oktober 2017**

Efter sidste års generalforsamling har den nye bestyrelse konstitueret sig således:

Næstformand: Frank Madsen

Kasser: Ole Ovesen

Sekretær: Jesper Fuglsang Villefrance

webmaster: Stig Storgaard Jakobsen

Kvalitetsudvalg: Claus Emmeluth

Formand: Snorre Stephensen

Vi har i løbet af året afholdt 4 møder hvor vi har behandlet temaer af faglige, organisatoriske og uddannelsesmæssig karakter.

Referater fra bestyrelsemøderne bliver løbende lagt op på vores hjemmeside.

Vi har tradition for at være et selskab, der primært reagerer og svarer på henvendelser fra DOS og sundhedsmyndigheder. Året som er gået har været relativt stille hvad disse henvendelser angår.

Vi har tidligere og vil også i fremtiden drøfte om vi skal indtage en mere proaktiv rolle.

Sidste år havde vi et velbesøgt symposie hvor emnet var revisons knæalloplastik. Emnet blev grundigt behandlet af de inviterede foredragsholdere og de efterfølgende kommentarer har været positive.

Vi synes symposierne gennem årene har haft høj kvalitet, hvilket naturlig vis primært skyldes de bidragsydere, der altid beredvilligt stiller deres ekspertise og erfaring til rådighed.

Tilrettelæggelsen af DSHK dagen og symposiet er en væsentlig og vigtig del af bestyrelsens arbejde.

Orientering og rapportering fra hofte- og knæregistret er vigtig og vi har netop hørt vores to repræsentanter præsentere og ekstrahere væsentlige data fra årets rapporter.

Bestyrelsen er bevidst om det store arbejde Søren Overgaard DHR og Anders Odgaard DKR yder i de to styregrupper samt de udfordringer som ejerne af registrene giver.

DSHK ved at I begge har stort fokus på den faglige indgangsvinkel. Vi ved at arbejdsvilkårene kan være vanskelige, ikke mindst på grund af en forskellig opfattelse mellem styregrupperne og registerejerne, dvs regionerne, af registrenes formål.

DSHK støtter fuldt ud styregruppernes bestræbelser på at sikre, at registrenes primære mål er at skabe et datagrundlag for faglig udvikling forskning og patientsikkerhed.

På årets generalforsamling i DOS har vi i år to KKR til vedtagelse.

De omhandler hhv antibiotika profylakse ved primær knæ og hofte alloplastikker

samt Peri Acetabular Osteotomi (PAO) for (ældre) patienter over 45 år med symptomatisk hoftedysplasi.

KKR’erne har været lagt ud til høring på vores hjemmeside og indkomne kommentarer har været forelagt forfatterne som efterfølgende har haft mulighed for at justere anbefalingerne.

Værdien af KKR har været diskuteret også på årets Sixtusmøde, set i lyset af den ofte beherskede evidens som foreligger. Såvel Kvalitetsudvalget som DSHK bestyrelsen er af den opfattelse, at behersket evidens er bedre end ingen evidens og at belysning af problemer kan være med til at inspirere til undersøgelser fremadrettet, som kan øge evidensen.

Vi kan kun opfodre til at man i de enkelte afdelinger læser og diskuterer de KKR som udarbejdes i DOS regi som helhed og i særlig grad de KKR som udarbejdes af DSHK medlemmerne.

Bestyrelsen vil gerne takke Thomas Lind Hansen , Morten Boye Petersen, Stig Storgaard Jakobsen samt Ole Ovesen for deres store og omhyggelige arbejde i forbindelse med udarbejdelsen af de to KKR.

HAIBA (Hospital Acquired Infections dataBAse) er et system som er etableret i samarbejde imellem Statens Seruminstitut og Regionerne til overvågning af infektioner erhvervet på sygehusene. Der er etableret følgegrupper med det formål at stimulere anvendelsen af HAIBA data på de kliniske afdelinger. DOS og DSHK har fælles fokus på at bruge de indsamlede data på en klinisk relevant måde. Til følgegrupperne vedrørende hofte og knæalloplastik infektioner er selskabet repræsenteret ved Frank Madsen og Søren Overgaard

Vores hjemmeside er nu lagt over på DOS hjemmeside.

Vi synes der er kommet en fin hjemmeside ud af det med gode brugbare oplysninger. Det er bestyrelsens hensigt, at gøre hjemmesiden mere aktiv med opslag af diverse konferencer og møder, der kan have medlemmernes interesse. Vi modtager derfor gerne bidrag såfremt man ønsker møder annonceret.

Den viden som vores symposier genererer er også oplagt at lægge ud på vores hjemmeside.

Endvidere vil vi udsende kvartalsvise nyhedsmails til vores medlemmer for at understøtte og øge interessen for vores hjemmeside.

Jeg kan kun opfordre til, at man orienterer sig på vores hjemmeside, hvor man bl.a har nem adgang til nationale knæ og hoftealloplastik registre.

Til sidst vil jeg gerne takke Ole Ovesen som går af - i DSHK regi – efter at have ydet en stor indsats gennem 6 år for DSHK. Det har været en fornøjelse at arbejde sammen med dig.

Snorre Stephensen

Formand DSHK